Danish (please do translate it if needed - english below)
Vi giver Maria og Maurizio vores aller bedste anbefalinger. Vi boede hos dem 14 dage i juli 2019, hvor vi rejste to familier (4 voksne og to børn). Da vores morfar oprindeligt kommer fra Catania har vi været en del gange på Sicilien og vidste godt i hvilket område og hvordan vi ville bo. Værtsparret var behjælpelig med leje af bil, hvilket betød at Maurizio hentede os i lufthavnen. Det var dejligt at have en lokal til at vise os vejen til huset. Billejen var noget billigere end gennem et af de anerkendte bureauer. Selve bureauet var ikke helt god til at overholde aftalen om størrelsen på bilen, så vi endte med en større bil (9 personers bus). Stor bil på Sicilien kan være en udfordring og den lille vej op til huset er smal. Men det gik fint med at få bilen op til huset og øvelse gør mester. Der er en del penge at spare ved at leje gennem værtsparret, men man skal gøre op med sig selv om man kan leve med at bilen ikke er spritny eller 100 % rengjort. Her vil vi nævne at alle biler på Sicilien har buler og skræmmer og det var helt fint for os, at bilen var lidt skrammet og brugt i forvejen.
Huset ligger få kilometer fra Naxos oppe i en lille by - Piedimonte - et lille stykke oppe af et bjerg på vej mod Etna. Fordelen ved at bo der i juli er at det er et par grader koldere end i f.eks. Naxos, hvilket gør at man kan holde det ud i forhold til varmen. Huset egen pool er fantastisk med egne liggestole, bar og bordtennisbord. Dette gjorde at vi også nød at være ved poolen, hvor vi havde det hele for os selv med den skønneste udsigt og slap for at betale for leje af solsenge i Naxos (omkring 10 euro om dagen for to senge og en parasol). Selve huset er som beskrevet; stort, rent, pænt og alle de ting man har brug for. På 2. Etage er det som en ekstra lejlighed, med lille køkken, bad og toilet også, så det var så fint at vores bedsteforældre havde den etage og vi have 1. Sal. Maria og Maurizio bor nedenunder i stuen og det var trygt og godt lige at hilse på dem hverdag.
Deres store gæstfrihed gør at det nærmest er som at have et par personlige rejseguides 24/7 til at hjælpe. Både med restauranter, steder at besøge, spørgsmål mv. Man kan stole på dem og de gør alt for at hjælpe, hvis du står med en udfordring.
Der er absolut ro omkring huset og det eneste larm var vores børn ved poolen. Sicilien er også hjemløse hunde og hunde der bruges til at holde vagt. Sådan er det bare og er en del af charmen ved Sicilien. Vi mærkede intet til husets hunde som lå omme bag ved huset i al den tid vi var der. Hunde der gør om natten er hunde i området og er undgåelig på Sicilien, men ikke noget der forstyrrede vores nattesøvn synderligt.
Vi vil gerne gøre opmærksom på at der ligger en Michelin (en stjerne i 2019) restaurant i Linguaglossa (lige få km længere oppe af bjerget) og flere restauranter i området som er anbefalet i bogen. Dette opdagede vi desværre først den sidste aften. Generelt vil vi anbefale at I starter med at spise i Linguaglossa frem for Naxos. Virkelig mange gode restauranter og ekstremt hyggeligt. I skal både bestille solstole i Naxos og bord på restauranter i weekender (I Linguaglossa var alle gode steder optaget søndag aften) da italienerne holder fri i weekender og går ud. Vi vil anbefale jer at bliver ved poolen fremfor Naxos i weekenderne.
Har I ikke været på Sicilien før, så vil vi anbefale jer at bruge en dag i Catania. Der er både kultur og virkelig god shopping specielt sko;-) Kør ind tidlig formiddag og parker ved fiskemarkedet. Der er et stor parkeringsområde på venstre hånd lige ved markedet. Fra fiskemarkedet går det direkte ind i gå-gaden og hele byen. Det er så meget andet end alt det turisme i Naxos og Taormina. Vi vil også anbefale jer at tage til Taormina, parker bilen ved svævebanen og tag svævebanen op. Det er absolut det letteste. Vi sluttede dagen med at bade i havet...
Maurizio laver skøn mad og vi kan anbefale jer at starte jeres ferie med et måltid hos ham. Vi ankom til huset omkring kl. 20 og det var skønt at kunne sætte sig til bords med lækker mad, god vin fra den lokale vinavler og børnene kunne slutte dagen med en tur i poolen.
kan gå ned i den lille by og købe brød, kaffebar, frugt, pålæg mv. Til orientering så kommer “brødmanden” hverdag kl. Ca. 10 forbi huset. Det var luksus lige at få leveret en pose brød til huset. Man betaler brødet ud fra vægt! Det lokale supermarked lidt oppe af bjerget har alt hvad du har brug for og vi drak vandet fra vandhanen uden problemer. Der er isterningmaskine i køleskabet.
Vi kunne blive ved med at skrive om alt det gode ved dette sted. Vi giver vores allerbedste anbefalinger, og vi vil bo her igen næste gang vi skal til Sicilien. Man får fuld valuta for pengene og oplever at bo udenfor et fyldt turiststed men sammen med de lokale.
Tusinde tak til Maria og Maurizio for deres utrolige gæstfrihed, hjælpsomhed og overbærenhed (for vores børn som lamer i poolen og ødelagde hængekøjen... undskyld!) og vi håber snart at se jer igen.
På vegne af hele familien Damigella,
Diana
English:
We just got back from a 2 week trip to this lovely place. It is a GREAT place to stay and it could not have been more perfect. Please do translate our recommendation in danish for more information.